Proposta għal DEĊIŻJONI TAL-KUNSILL dwar il-konklużjoni tal-Arranġament mal-Prinċipat tal-Liechtenstein dwar il-modalitajiet tal-parteċipazzjoni tiegħu fl-Uffiċċju Ewropew ta' Appoġġ fil-qasam tal-Asil /* COM/2013/0872 final - 2013/0423 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-Regolament (UE) Nru 439/2010 stabbilixxa l-Uffiċċju Ewropew ta' Appoġġ fil-qasam tal-Asil[1] biex tissaħħaħ il-kooperazzjoni prattika bejn l-Istati Membri fuq l-asil, titkabbar l-implimentazzjoni tas-Sistema Ewropea Komuni tal-Asil u jiġu appoġġjati l-Istati Membri li s-sistemi ta' asil u ta' akkoljenza tagħhom huma taħt pressjoni partikolari. Il-Premessa 24 tar-Regolament tipprevedi li "sabiex iwettaq l-għan tiegħu, l-Uffiċċju ta’ Appoġġ għandu jkun miftuħ għall-parteċipazzjoni minn pajjiżi li kkonkludew ftehimiet mal-Unjoni li permezz tagħhom adottaw u japplikaw il-liġi tal-Unjoni fil-qasam kopert minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera". Dawn il-pajjiżi huma msejħa l-"pajjiżi assoċjati". Għaldaqstant, l-Artikolu 49 (1) tar-Regolament jistipula li "l-Uffiċċju ta’ Appoġġ għandu jkun miftuħ għall-parteċipazzjoni tal-Islanda, il-Liechtenstein, in-Norveġja u l-Isvizzera bħala osservaturi. Għandhom isiru arranġamenti li jispeċifikaw b'mod partikolari n-natura, il-limitu u l-manjiera li fihom dawk il-pajjiżi għandhom jipparteċipaw fil-ħidma tal-Uffiċċju ta’ Appoġġ. Dawn l-arranġamenti għandhom jinkludu dispożizzjonijiet relatati mal-parteċipazzjoni f'inizjattivi meħuda mill-Uffiċċju ta’ Appoġġ, mal-kontribuzzjonijiet finanzjarji u l-persunal. Fir-rigward ta' materji ta’ persunal, dawk l-arranġamenti għandhom, fi kwalunkwe każ, jikkonformaw mar-Regolamenti tal-Persunal." Il-parteċipazzjoni ta' pajjiżi assoċjati fil-ħidma tal-Uffiċċju ta' Appoġġ hi mhux biss pass loġiku, wara li tiġi kkunsidrata l-assoċjazzjoni tagħhom mas-sistema ta' Dublin, iżda wkoll għandha valur miżjud ċar għall-offerta ta' appoġġ tal-Uffiċċju ta' Appoġġ bħal: l-iskambju tal-aħjar prattiċi u għarfien espert, l-appoġġ permanenti u ta' emerġenza tal-Uffiċċju ta' Appoġġ, il-ġbir u l-analiżi ta' informazzjoni tal-Uffiċċju ta' Appoġġ, is-sistema ta' twissija bikrija u ta' tħejjija tal-Uffiċċju ta' Appoġġ. Fuq din il-bażi l-Kummissjoni fl-1 ta' Lulju 2011 ippreżentat rakkomandazzjoni lill-Kunsill sabiex il-Kummissjoni tiġi awtorizzata biex tiftaħ in-negozjati mal-Islanda, in-Norveġja, l-Isvizzera, u l-Liechtenstein fuq ftehimiet internazzjonali li jistabbilixxu dawn l-arranġamenti. Il-Kummissjoni rċeviet l-awtorizzazzjoni tal-Kunsill biex tiftaħ in-negozjati mal-Islanda, in-Norveġja, l-Isvizzera, u l-Liechtenstein fuq l-arranġamenti u l-modalitajiet tal-parteċipazzjoni ta' dawn il-pajjiżi fl-EASO fis-27 ta' Jannar 2012. In-negozjati saru konġuntement mal-pajjiżi assoċjati kollha. Seħħew erba' sensiliet ta' negozjati. It-test finali tal-abbozz tal-Arranġament mal-Liechtenstein kien mibdi fit-28 ta' Ġunju 2013. L-Istati Membri ġew infurmati u kkonsultati fil-Gruppi ta' Ħidma tal-Kunsill rilevanti. Min-naħa tal-Unjoni, il-bażi legali għall-Arranġament huma l-Artikolu 74 u 78 (1) u (2) flimkien mal-Artikolu 218 tat-TFUE. Il-Kummissjoni ffirmat l-Arranġament fil-... Skont l-Artikolu 218 (6) (a) tat-TFUE, il-kunsens tal-Parlament Ewropew għall-konklużjoni tal-Arranġament ingħata fil-[...] 2. RIŻULTATI TAN-NEGOZJATI Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-Arranġament hu aċċettabbli għall-Unjoni. Il-kontenut finali tiegħu jista’ jitqassar kif ġej: L-abbozz tal-Arranġament jipprevedi l-parteċipazzjoni sħiħa tal-Liechtenstein fl-attivitajiet tal-Uffiċċju ta' Appoġġ [l-Artikolu 1], rappreżentanza fil-Bord ta' Tmexxija tal-Uffiċċju ta' Appoġġ bħala osservatur u mingħajr id-dritt tal-vot [l-Artikolu 2], kontribuzzjonijiet finanzjarji annwali tal-Liechtenstein, għall-baġit tal-Uffiċċju ta' Appoġġ b'somma annwali kkalkulata skont il-PDG tiegħu bħala persentaġġ tal-PDG tal-Istati kollha li qed jipparteċipaw fil-ħidma tal-Uffiċċju ta' Appoġġ [l-Artikolu 3 u Anness I]. Barra minn hekk, il-Liechtenstein aċċetta dispożizzjonijiet li jikkonċernaw kontribuzzjoni miżjuda possibbli jekk il-kontribuzzjoni tal-Unjoni tiġi miżjuda [l-Artikolu 3 u Anness I]; Barra minn hekk, l-abbozz tal-Arranġament ibassar l-istabbiliment ta' kumitat magħmul minn rappreżentanti tal-Kummissjoni u tal-pajjiżi assoċjati. Għal raġunijiet ta' effiċjenza, dan il-kumitat se jiltaqa' b'mod konġunt mal-Kumitati li jikkorrispondu mtella' ma' pajjiżi assoċjati oħra li qed jipparteċipaw fuq il-bażi tal-Artikolu 49 (1) tar-Regolament. Il-kumitat ma kienx imsemmi fid-direttivi ta' negozjati u kien rikjest mill-pajjiżi assoċjati sabiex ikun permess skambju ta' informazzjoni u monitoraġġ tal-implimentazzjoni xierqa tal-Arranġament [l-Artikolu 11]. 3. IMPLIKAZZJONI BAĠITARJA L-Artikolu 3 u l-Anness I tal-abbozz tal-Arranġament jiddeskrivu d-dispożizzjonijiet relatati mal-kontribuzzjonijiet finanzjarji annwali tal-Liechtenstein għall-baġit tal-Uffiċċju ta' Appoġġ u l-adattament possibbli tagħhom mas-sitwazzjoni deskritta skont l-Anness I. 4. KONKLUŻJONI Fid-dawl tar-riżultati msemmija hawn fuq, il-Kummissjoni tipproponi li l-Kunsill japprova, wara li jkun irċieva kunsens mill-Parlament Ewropew, l-Arranġament mal-Liechtenstein dwar il-modalitajiet tal-parteċipazzjoni tiegħu fl-Uffiċċju Ewropew ta' Appoġġ fil-qasam tal-Asil. 2013/0423 (NLE) Proposta għal DEĊIŻJONI TAL-KUNSILL dwar il-konklużjoni tal-Arranġament mal-Prinċipat tal-Liechtenstein dwar il-modalitajiet tal-parteċipazzjoni tiegħu fl-Uffiċċju Ewropew ta' Appoġġ fil-qasam tal-Asil IL-KUNSILL TAL-UNJONI EWROPEA, Wara li kkunsidra t-Trattat dwar l-Unjoni Ewropea, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 74 u 78 (1) u (2), flimkien mal-Artikolu 218 (6) (a)] tiegħu, Wara li kkunsidra l-proposta mill-Kummissjoni Ewropea, Wara li kkunsidra l-kunsens tal-Parlament Ewropew[2], Billi: (1) Skont id-Deċiżjoni tal-Kunsill 2013/XXX ta' [...][3], l-Arranġament bejn l-Unjoni Ewropea u l-Liechtenstein dwar il-modalitajiet tal-parteċipazzjoni tiegħu fl-Uffiċċju Ewropew ta' Appoġġ fil-qasam tal-Asil ġie ffirmat mill-Kummissjoni fil-[.], suġġett għall-konklużjoni tiegħu. (2) L-Arranġament għandu jiġi approvat. (3) Kif speċifikat fil-premessa 21 tar-Regolament (UE) Nru 439/2010, ir-Renju Unit u l-Irlanda qed jieħdu sehem u huma marbuta b'dak ir-Regolament. Huma għalhekk jagħtu effett lill-Artikolu 49 (1) tar-Regolament billi jieħdu sehem f'din id-Deċiżjoni. Ir-Renju Unit u l-Irlanda għalhekk qed jieħdu sehem f'din id-Deċiżjoni. (4) Kif speċifikat fil-premessa 22 tar-Regolament (UE) Nru 439/2010, id-Danimarka mhix qed tieħu sehem u mhix marbuta b'dak ir-Regolament. Id-Danimarka għalhekk mhix tieħu sehem f'din id-Deċiżjoni. ADOTTAT DIN ID-DEĊIŻJONI: Artikolu 1 L-Arranġament bejn l-Unjoni Ewropea u l-Liechtenstein dwar il-modalitajiet tal-parteċipazzjoni tiegħu fl-Uffiċċju Ewropew ta' Appoġġ fil-qasam tal-Asil huwa għalhekk approvat f'isem l-Unjoni. It-test tal-Arranġament huwa mehmuż ma’ din id-Deċiżjoni. Artikolu 2 Il-President tal-Kunsill għandu jinnomina l-persuna/i awtorizzata/i biex tipproċedi/jipproċedu, f’isem l-Unjoni Ewropea, għan-notifika stabbilita fl-Artikolu 13(1) tal-Arranġament, sabiex jiġi espress il-kunsens tal-Unjoni Ewropea li tintrabat bl-Arranġament. Artikolu 3 Din id-Deċiżjoni ssir effettiva fil-jum tal-adozzjoni tagħha. Magħmul fi Brussell, Għall-Kunsill Il-President ANNESS ARRANĠAMENT bejn l-Unjoni Ewropea u l-Prinċipat tal-Liechtenstein dwar il-modalitajiet tal-parteċipazzjoni tiegħu fl-Uffiċċju Ewropew ta' Appoġġ fil-qasam tal-Asil L-UNJONI EWROPEA, minn hawn ‘il quddiem imsejħa "l-UE", min-naħa l-waħda, u IL-PRINĊIPAT TAL-LIECHTENSTEIN, minn hawn 'il quddiem imsejjaħ "il-Liechtenstein", min-naħa l-oħra Wara li kkunsidraw l-Artikolu 49(1) tar-Regolament (UE) Nru 439/2010 tal-Parlament Ewropew u tal-Kunsill tad-19 ta' Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil[4], minn hawn 'il quddiem imsejjaħ "ir-Regolament", Billi: (1) Ir-Regolament jiddikkjara li, sabiex iwettaq l-għan tiegħu, l-Uffiċċju Ewropew ta' Appoġġ fil-qasam tal-Asil, minn hawn 'il quddiem imsejjaħ l-"Uffiċċju ta' Appoġġ", għandu jkun miftuħ għal parteċipazzjoni minn pajjiżi li kkonkludew ftehimiet mal-UE li permezz tagħhom adottaw u japplikaw il-liġi tal-UE fil-qasam kopert minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera, minn hawn 'il quddiem imsejħin il-"pajjiżi assoċjati", (2) Il-Liechtenstein ikkonkluda ftehimiet mal-UE, li permezz tagħhom adotta u japplika l-liġi tal-UE fil-qasam kopert mir-Regolament, b'mod partikolari l-Liechtenstein issieħeb mal-Ftehim bejn il-Komunitajiet Ewropej u l-Konfederazzjoni Svizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex tiġi eżaminata rikjesta għall-asil ippreżentata fi Stat Membru jew fl-Isvizzera[5], FTIEHMU KIF ĠEJ: Artikolu 1 Firxa tal-parteċipazzjoni Il-Liechtenstein jipparteċipa b'mod sħiħ fil-ħidma tal-Uffiċċju ta' Appoġġ u jkun intitolat li jirċievi azzjonijiet ta' appoġġ mill-Uffiċċju ta' Appoġġ kif deskritt fir-Regolament u skont it-termini stipulati mill-Arranġament preżenti. Artikolu 2 Il-Bord ta' Tmexxija Il-Liechtenstein ikun rappreżentat fil-Bord ta' Tmexxija tal-Uffiċċju ta' Appoġġ bħala osservatur mingħajr id-dritt għall-vot. Artikolu 3 Kontribuzzjoni finanzjarja 1. Il-Liechtenstein jikkontribwixxi għad-dħul tal-Uffiċċju ta' Appoġġ somma annwali kkalkulata skont il-Prodott Domestiku Gross (PDG) tiegħu bħala persentaġġ tal-PDG tal-Istati parteċipanti kollha skont il-formula deskritta fl-Anness I. 2. Il-kontribuzzjoni finanzjarja msemmija fil-Paragrafu 1 tkun imġarrba mill-ġurnata ta' wara l-jum li dan l-Arranġament jidħol fis-seħħ. L-ewwel kontribuzzjoni finanzjarja tiġi mnaqqsa proporzjonalment għaż-żmien li jkun għad baqa' fis-sena wara d-dħul fis-seħħ ta' dan l-Arranġament. Artikolu 4 Protezzjoni tad-Dejta 1. Fl-applikazzjoni ta' dan l-Arranġament il-Liechtenstein jipproċessa d-dejta skont id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individiwi fir-rigward tal-ipproċessar ta' dejta personali u dwar il-moviment liberu ta' dik id-dejta.[6] 2. Għall-għan ta' dan l-Arranġament, ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward ta' l-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta[7] japplika għall-ipproċessar tad-dejta personali mwettaq mill-Uffiċċju ta’ Appoġġ. 3. Il-Liechtenstein jirrispetta r-regoli dwar il-kunfidenzjalità tad-dokumenti miżmumin mill-Uffiċċju ta' Appoġġ, kif stabbilit fir-Regoli ta’ Proċedura tal-Bord ta' Tmexxija. Artikolu 5 Status legali L-Uffiċċju ta' Appoġġ ikollu personalità legali skont il-liġi tal-Liechtenstein u jgawdi fil-Liechtenstein il-kapaċità legali l-aktar estensiva mogħtija lil persuni legali skont il-liġi tal-Liechtenstein. Jista', b'mod partikolari, jakkwista jew jiddisponi minn proprjetà mobbli u immobbli u jista' jkun parti fi proċedimenti legali. Artikolu 6 Responsabbiltà Ir-responsabbiltà tal-Uffiċċju ta' Appoġġ tiġi regolata mill-Artikolu 45 (1), (3) u (5) tar-Regolament. Artikolu 7 Il-Qorti tal-Ġustizzja Il-Liechtenstein jirrikonoxxi l-ġurisdizzjoni tal-Qorti tal-Ġustizzja tal-Unjoni Ewropea fuq l-Uffiċċju ta' Appoġġ, kif provdut fl-Artikolu 45 (2) u (4) tar-Regolament. Artikolu 8 Persunal tal-Uffiċċju ta’ Appoġġ 1. Skont l-Artikolu 38 (1) u 49 (1) tar-Regolament, ir-Regolamenti tal-Persunal għall-Uffiċjali u l-Kundizzjonijiet tal-Impjieg applikabbli għall-Aġenti l-Oħra tal-Unjoni Ewropea, ir-regoli adottati b'mod konġunt mill-istituzzjonijiet tal-Unjoni Ewropea għall-għan li jiġu applikati dawn ir-Regolamenti tal-Persunal u r-regoli adottati mill-Uffiċċju ta' Appoġġ skont l-Artikolu 38 (2) tar-Regolament japplikaw għaċ-ċittadini tal-Liechtenstein impjegati bħala membri tal-persunal mill-Uffiċċju ta' Appoġġ. 2. Permezz ta' deroga mill-Artikolu 12 (2) (a) u l-Artikolu 82 (3) (a) tal-Kundizzjonijiet tal-Impjieg Applikabbli għall-Aġenti l-Oħra tal-Unjoni Ewropea, ċittadini tal-Liechtenstein li jgwadu d-drittijiet sħaħ tagħhom bħala ċittadini jistgħu jiġu ingaġġati taħt kuntratt mid-Direttur Eżekuttiv tal-Uffiċċju ta' Appoġġ skont ir-regoli eżistenti għas-selezzjoni u l-ingaġġ tal-persunal adottati mill-Uffiċċju ta' Appoġġ. 3. L-Artikolu 38 (4) tar-Regolament japplika mutatis mutandis għaċ-ċittadini tal-Liechtenstein. 4. Ċittadini tal-Liechtenstein ma jistgħux, madankollu, jiġu appuntati fil-post ta' Direttur Eżekuttiv tal-Uffiċċju ta' Appoġġ. Artikolu 9 Privileġġi u immunitajiet Il-Liechtenstein japplika lill-Uffiċċju ta' Appoġġ u lill-persunal tiegħu l-Protokoll dwar il-Privileġġi u l-Immunitajiet tal-Unjoni Ewropea[8] kif ukoll kwalunkwe regoli adottati skont dan il-Protokoll marbuta ma' kwistjonijiet tal-persunal tal-Uffiċċju ta' Appoġġ. Artikolu 10 Il-ġlieda kontra l-frodi Id-dispożizzjonijiet fir-rigward tal-Artikolu 44 tar-Regolament relatat mal-kontroll finanzjarju mill-UE fil-Liechtenstein li jikkonċerna l-parteċipanti fl-attivitajiet tal-Uffiċċju ta' Appoġġ huma stipulati fl-Anness II. Artikolu 11 Kumitat 1. Kumitat, magħmul minn rappreżentanti tal-Kummissjoni Ewropea u l-Liechtenstein, jissorvelja l-implimentazzjoni xierqa tal-Arranġament u jiżgura proċess kontinwu tal-għoti ta' informazzjoni u l-skambju ta' ideat f'dan ir-rigward. Għal raġunijiet ta' effiċjenza, il-Kumitat jiltaqa' b'mod konġunt mal-Kumitati li jikkorrispondu magħhom imwaqqfa ma' pajjiżi assoċjati oħra li qed jipparteċipaw fuq il-bażi tal-Artikolu 49 (1) tar-Regolament. Jiltaqa' fuq rikjesta jew mil-Liechtenstein jew mill-Kummissjoni Ewropea. Il-Bord ta' Tmexxija tal-Uffiċċju ta' Appoġġ jiġi infurmat dwar ix-xogħol ta' dan il-Kumitat. 2. Informazzjoni dwar leġiżlazzjoni tal-UE imħabbra, li jew taffettwa direttament jew temenda r-Regolament jew hija mistennija li jkollha implikazzjonijiet li jirrelataw mal-kontribuzzjoni finanzjarja stabbilita fl-Artikolu 3 ta' dan l-Arranġament, tiġi kondiviża u b'hekk isir skambju ta' ideat fil-Kumitat. Artikolu 12 Annessi L-Annessi għal dan l-Arranġament jikkostitwixxu parti integrali mill-Arranġament. Artikolu 13 Dħul fis-seħħ 1. Il-Partijiet Kontraenti japprovaw dan l-Arranġament skont il-proċeduri interni tagħhom. Huma jinnotifikaw lil xulxin bit-tlestija ta' dawn il-proċeduri. 2. Dan l-Arranġament jidħol fis-seħħ fl-ewwel jum tal-ewwel xahar wara l-jum tal-aħħar notifika msemmija fil-paragrafu 1. Artikolu 14 Tmiem u validità 1. Dan l-Arranġament ikun konkluż għal perjodu illimitat. 2. Kull Parti Kontraenti tista', wara konsultazzjonijiet fil-Kumitat, tiddenunzja dan l-Arranġament billi tinnotifika l-Parti Kontraenti l-oħra. L-Arranġament jieqaf milli japplika sitt xhur wara d-data ta’ din in-notifika. Dan l-Arranġament jiġi terminat fil-każ li jiġi terminat il-Protokoll dwar l-adeżjoni tal-Prinċipat tal-Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżaminazzjoni ta' talba għall-asil ippreżentata fi Stat Membru jew fl-Isvizzera. 4. Dan l-Arranġament jitfassal f'oriġinal wieħed bil-lingwa Bulgara, Kroata, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża, b'kull test ikun ugwalment awtentiku. …………… ANNESS I Formula biex tiġi kkalkulata l-kontribuzzjoni 1. Il-kontribuzzjoni finanzjarja tal-Liechtenstein għad-dħul tal-Uffiċċju ta' Appoġġ definita fl-Artikolu 33 (3) (d) tar-Regolament hija kkalkulata b'dan il-mod li ġej: L-aktar figuri finali aġġornati tal-Prodott Domestiku Gross (PDG) tal-Liechtenstein disponibbli fil-31 ta' Marzu ta' kull sena jiġu diviżi bis-somma tal-figuri tal-PDG tal-Istati kollha parteċipanti fl-Uffiċċju ta' Appoġġ disponibbli għall-istess sena. Il-persentaġġ miksub jiġi applikat fuq il-parti tad-dħul tal-Uffiċċju ta' Appoġġ awtorizzat kif stabbilit fl-Artikolu 33 (3) (a) tar-Regolament fis-sena taħt kunsiderazzjoni sabiex jiġi miksub l-ammont tal-kontribuzzjoni finanzjarja tal-Liechtenstein. 2. Il-kontribuzzjoni finanzjarja tiġi mħallsa f'Ewro. 3. Il-Liechtenstein iħallas il-kontribuzzjoni finanzjarja tiegħu sa mhux aktar minn 45 ġurnata wara li jirċievi n-nota ta' debitu. Kull dewmien fil-ħlas iwassal għall-ħlas ta' imgħax ta' inadempjenza mil-Liechtenstein fuq l-ammont pendenti mid-data ta' maturità. Ir-rata tal-imgħax tkun ir-rata applikata mill-Bank Ċentrali Ewropew fl-operazzjonijiet ta' rifinanzjament prinċipali tiegħu, kif ippubblikat fis-serje C ta' Il-Ġurnal Uffiċjali tal-Unjoni Ewropea, fis-seħħ fl-ewwel jum kalendarju tax-xahar li fih taqa' d-data ta' skadenza, miżjuda bi 3.5 punti perċentwali. 4. Il-kontribuzzjoni finanzjarja tal-Liechtenstein tiġi adattata skont dan l-Anness fil-każ li l-kontribuzzjoni finanzjarja mill-Unjoni Ewropea mdaħħla fil-baġit ġenerali tal-Unjoni Ewropea kif stipulat fl-Artikolu 33 (3) a tar-Regolament tiġi miżjuda skont l-Artikoli 26, 27 jew 41 tar-Regolament (UE, Euratom) Nru 966/2012[9] dwar ir-regoli finanzjarji applikabbli għall-baġit ġenerali tal-Unjoni u li jirrevokaw ir-Regolament tal-Kunsill (KE, Euratom) Nru 1605/2002. F'dan il-każ, id-differenza tkun dovuta 45 jum wara li tiġi rċevuta n-nota ta' debitu. 5. Fil-każ li krediti ta' ħlasijiet tal-Uffiċċju ta' Appoġġ irċevuti mill-UE skont l-Artikolu 33 (3) a tar-Regolament relatati ma' sena N ma jintefqux qabel il-31 ta' Diċembru tas-sena N jew li l-baġit tal-Uffiċċju ta' Appoġġ tas-sena N ikun ġie mnaqqas skont l-Artikoli 26, 27 jew 41 tar-Regolament (UE, Euratom) Nru 966/2012[10] dwar ir-regoli finanzjarji applikabbli għall-baġit ġenerali tal-Unjoni u li jirrevoka r-Regolament tal-Kunsill (KE, Euratom) Nru 1605/2002, il-parti ta' dawn il-krediti ta' ħlasijiet mhux minfuqin jew imnaqqsin li jikkorrispondu mal-persentaġġ tal-kontribuzzjoni magħmula mil-Liechtenstein, tiġi trasferita għall-baġit tas-sena N+1 tal-Uffiċċju ta' Appoġġ. Il-kontribuzzjoni tal-Liechtenstein għall-baġit ta' sena N+1 tal-Uffiċċju ta' Appoġġ tiġi mnaqqsa skont dan. ANNESS II Kontroll finanzjarju fir-rigward ta' parteċipanti mil-Liechtenstein fl-attivitajiet tal-Uffiċċju ta' Appoġġ Artikolu 1 Komunikazzjoni diretta L-Uffiċċju ta' Appoġġ u l-Kummissjoni Ewropea jikkomunikaw direttament mal-persuni jew l-entitajiet kollha stabbiliti fil-Liechtenstein u li jipparteċipaw fl-attivitajiet tal-Uffiċċju ta' Appoġġ, bħala kuntratturi, parteċipanti fil-programmi tal-Uffiċċju ta' Appoġġ, destinatarji ta’ pagamenti mill-baġit tal-Uffiċċju ta' Appoġġ jew tal-UE, jew sottokuntratturi. Dawn il-persuni jistgħu jibagħtu direttament lill-Kummissjoni Ewropea u lill-Uffiċċju ta' Appoġġ kwalunkwe informazzjoni jew dokumentazzjoni rilevanti li huma meħtieġa li jibagħtu skont l-istrumenti msemmija f’dan l-Arranġament u skont kuntratti jew ftehimiet konklużi u kwalunkwe deċiżjonijiet meħudin fil-kuntest ta’ dawn l-istrumenti. Artikolu 2 Eżerċizzji tal-awditjar 1. Skont ir-Regolament (UE, Euratom) Nru 966/2012 [11] rigward ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002, u skont ir-Regolament tal-Kummissjoni (KE, Euratom) Nru 2343/2002 [12]dwar il-qafas tar-Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li huwa applikabbli għall-baġit ġenerali tal-Komunitajiet Ewropej u skont l-istrumenti l-oħra msemmija f'dan l-Arranġament, il-kuntratti jew il-ftehimiet konklużi u d-deċiżjonijiet meħuda mal-benefiċjarji stabbiliti fil-Liechtenstein jistgħu jipprovdu għat-twettiq fi kwalunkwe mument ta' eżerċizzji ta' awditjar xjentifiċi, finanzjarji, teknoloġiċi jew ta' xorta oħra fis-sedi tal-benfiċjarji u tas-sottokuntratturi tagħhom minn uffiċjali tal-Uffiċċju ta' Appoġġ jew tal-Kummissjoni Ewropea jew minn persuni oħra awtorizzati mill-Uffiċċju ta' Appoġġ jew mill-Kummissjoni Ewropea. 2. Uffiċjali tal-Uffiċċju ta' Appoġġ u tal-Kummissjoni Ewropea u persuni oħra inkarigati mill-Uffiċċju ta' Appoġġ u mill-Kummissjoni Ewropea jkollhom aċċess xieraq għas-siti, ix-xogħlijiet u d-dokumenti, kif ukoll għall-informazzjoni kollha neċessarja biex iwettqu eżerċizzji tal-awditjar bħal dawn, inklużi f’format elettroniku. Dan id-dritt għall-aċċess jiġi espliċitament stipulat fil-kuntratti jew fil-ftehimiet konklużi għall-implimentazzjoni tal-istrumenti msemmija f’dan l-Arranġament. 3. Il-Qorti Ewropea tal-Awdituri jkollha l-istess drittijiet bħall-Kummissjoni Ewropea. 4. L-eżerċizzji tal-awditjar jistgħu jseħħu sa ħames snin wara l-iskadenza ta' dan l-Arranġament jew skont il-kundizzjonijiet konklużi mill-kuntratti jew mill-ftehimiet u mid-deċiżjonijiet meħuda. 5. L-Uffiċċju tal-Awditjar Nazzjonali tal-Liechtenstein ikun infurmat bil-quddiem bl-eżerċizzji tal-awditjar li jsiru fit-territorju tal-Liechtenstein. Din l-informazzjoni mhijiex kundizzjoni legali għat-twettiq tal-verifiki. Artikolu 3 Verifiki fuq il-post 1. Taħt dan l-Arranġament, il-Kummissjoni Ewropea (OLAF) hija awtorizzata biex twettaq verifiki u spezzjonijiet fuq il-post fit-territorju tal-Liechtenstein, skont it-termini u l-kundizzjonijiet stipulati fir-Regolament tal-Kunsill (Euratom, KE) Nru 2185/96 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunitajiet Ewropej kontra l-frodi u irregolaritajiet oħra [13]. 2. Il-kontrolli u l-ispezzjonijiet fuq il-post jitħejjew u jitmexxew mill-Kummissjoni Ewropea b’kollaborazzjoni mill-qrib mal-Uffiċċju tal-Awditjar Nazzjonali tal-Liechtenstein jew mal-awtoritajiet kompetenti oħra fil-Liechtenstein maħtura mill-Uffiċċju tal-Awditjar Nazzjonali, li jkunu informati fil-ħin dwar l-għan, l-iskop u l-bażi ġuridika tal-kontrolli u l-ispezzjonijiet, sabiex ikunu jistgħu jagħtu kull għajnuna meħtieġa. Għal dan il-għan, l-uffiċjali tal-awtoritajiet kompetenti fil-Liechtenstein jistgħu jipparteċipaw fil-kontrolli u fl-ispezzjonijiet fuq il-post. 3. Jekk l-awtoritajiet tal-Liechtenstein ikkonċernati jkunu jixtiequ hekk, il-kontrolli u l-ispezzjonijiet fuq il-post jistgħu jitwettqu b’mod konġunt mill-Kummissjoni Ewropea u minnhom. 4. Meta l-parteċipanti fil-programm jirreżistu kontroll jew spezzjoni fuq il-post, l-awtoritajiet tal-Liechtenstein, filwaqt li jaġixxu f’konformità mar-regoli nazzjonali, jagħtu l-assistenza meħtieġa lill-ispetturi tal-Kummissjoni Ewropea, biex jaqdu dmirijiethom fit-twettiq ta’ kontroll jew spezzjoni fuq il-post. 5. Il-Kummissjoni Ewropea tirrapporta, mill-aktar fis possibbli, lill-Uffiċċju tal-Awditjar Nazzjonali tal-Liechtenstein, kull fatt jew suspett relatat ma' irregolarità li tkun saret taf bih waqt it-twettiq tal-kontroll jew l-ispezzjoni fuq il-post. F’kull każ, il-Kummissjoni għandha tinforma lill-awtorità msemmija hawn fuq dwar ir-riżultati ta’ dawn il-verifiki u spezzjonijiet. Artikolu 4 Informazzjoni u konsultazzjoni 1. Għall-finijiet tal-implimentazzjoni xierqa ta’ dan l-Anness, l-awtoritajiet kompetenti tal-Liechtenstein u tal-UE regolarment jaqsmu l-informazzjoni bejniethom u, fuq talba ta’ waħda mill-Partijiet Kontraenti, iwettqu konsultazzjonijiet. 2. L-awtoritajiet kompetenti tal-Liechtenstein jinformaw mingħajr dewmien l-Uffiċċju ta' Appoġġ u l-Kummissjoni Ewropea bi kwalunkwe element jew suspett li jkunu saru jafu bih rigward irregolarità marbuta mal-konklużjoni u l-implimentazzjoni tal-kuntratti jew tal-ftehimiet konklużi fl-applikazzjoni tal-istrumenti msemmija f’dan l-Arranġament. Artikolu 5 Kunfidenzjalità L-informazzjoni kkomunikata jew miksuba f’kull forma skont dan l-Anness għandha tkun koperta bis-segretezza professjonali u mħarsa bl-istess mod bħalma tkun imħarsa informazzjoni simili mil-liġi tal-Liechtenstein u mid-dispożizzjonijiet korrispondenti applikabbli għall-istituzzjonijiet tal-UE. Din l-informazzjoni ma għandhiex tiġi komunikata lil persuni oħrajn ħlief dawk ġewwa l-istituzzjonijiet tal-UE, fl-Istati Membri jew fil-Liechtenstein, li l-funzjonijiet tagħhom jirrikjedu li jkunu jafuha, u lanqas ma tista’ tintuża għal skopijiet oħrajn ħlief dawk li jiżguraw il-protezzjoni effettiva tal-interessi finanzjarji tal-Partijiet Kontraenti. Artikolu 6 Miżuri u sanzjonijiet amministrattivi Mingħajr preġudizzju għall-applikazzjoni tal-liġi kriminali tal-Liechtenstein, miżuri u sanzjonijiet amministrattivi jistgħu jkunu imposti mill-Uffiċċju ta' Appoġġ jew mill-Kummissjoni Ewropea skont ir-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 u r-Regolament delegat mill-Kummissjoni (UE) Nru 1268/2012[14] dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni u skont ir-Regolament tal-Kunsill (KE, Euratom) Nru 2988/95[15] dwar il-protezzjoni tal-interessi finanzjarji tal-Komunitajiet Ewropej. Artikolu 7 Irkupru u infurzar Deċiżjonijiet meħuda mill-Uffiċċju ta' Appoġġ jew mill-Kummissjoni Ewropea fil-kamp ta’ applikazzzjoni ta’ dan l-Arranġament li jimponu obbligu ta' ħlas fuq persuni apparti mill-Istati, ikunu infurzabbli fil-Liechtenstein. L-ordni tal-infurzar tinħareġ, mingħajr l-ebda kontroll ieħor għajr għall-verifika tal-awtentiċità tal-att, mill-awtorità maħtura mill-gvern tal-Liechtenstein, li tinforma lill-Uffiċċju ta' Appoġġ jew lill-Kummissjoni Ewropea b’dan. L-infurzar iseħħ f'konformità mar-regoli ta' proċedura tal-Liechtenstein. Il-legalità tad-deċiżjoni ta' infurzar għandha tkun suġġetta għall-kontroll mill-Qorti tal-Ġustizzja tal-Unjoni Ewropea. Is-sentenzi tal-Qorti tal-Ġustizzja tal-Unjoni Ewropea mogħtija skont klawsola ta’ arbitraġġ, huma infurzabbli fuq l-istess termini. [1] Ir-Regolament (UE) Nru 439/2010 tal-Parlament Ewropew u tal-Kunsill tad- 19 ta’ Mejju 2010 li jistabbilixxi l-Uffiċċju Ewropew ta’ Appoġġ fil-qasam tal-Asil; ĠU L 132/11 tad-29.5.2010. [2] ĠU C […], […], p. […]. [3] ĠU C […], […], p. […]. [4] ĠU L 132, 29.5.2010, p. 11 [5] ĠU L 160, 18.6.2011, p. 39 [6] ĠU L 281, 23.11.1995, p. 31 [7] ĠU L 8, 12.1.2011, p. 1 [8] ĠU C 83, 30.3.2010, p.266. [9] ĠU L 298, 26.10.2012, p. 1 [10] ĠU L 298, 26.10.2012, p. 1 [11] ĠU L 298, 26.10.2012, p. 1 [12] ĠU L 181, 10.7.2008, p. 23 [13] ĠU L 292, 15.11.1996, p. 2 [14] ĠU L 362, 31.12.2012, p. 1 [15] ĠU L 312, 23.12.1995, p. 1